Bya Mukasa Kivumbi
OMUKAZI akutte omwana we gw’azaala n’amukuba akakumbi ku mutwe n’amutta n’amuziika ng’agezaako okutaasa obufumbo bwe obubadde bwagala okusasika.
Omukazi ono atawena ye Robinah Namuddu 23, omutuuze w’e Bugeye mu Buikwe Town Council mu disitulikiti y’e Buikwe.
Omulambo yaguziise yekka mu nkukutu ku lubimbi gye yabadde agenze okulima n’adda yekka awaka. Yategeezezza nti omwana yajja naye mu ddya mw’abadde amaze emyaka ebiri n’ekitundu kyokka ng’omusajja amumugobya nga talina gy’amutwala kuba eyamumuzaalamu yali yamubulako dda.
Wabula bba, Yokaana Balimibala yagambye nti mukyalawe aleme kwekwasa kintu kyonna nti okutta omwana yakigenderedde kubanga nti bulijjo abadde amugamba nti abaana bamutamye ayagala kubasuulawo agende atandike obulamu obuggya.
Yeegaanyi eky’okugobaganya omwana awaka n’agamba nti omukazi abadde naye amuzaalidde omwana nga tewali kimugobya mwana muto era ng’amuyisa ng’omwana we.
Kyokka bino Namuddu yabiwakanyizza n’ajuliza ab’emiriraano nti nabo bakimanyi bulungi nti abadde tayagala mwana ono okuggyako owuwe yekka gw’azaala.
Balimibala yategeezezza nti ku Lwokuna mukyala we yagenda okulima n’omwana ng’amukutte ku mukono nga bulijjo.
Agamba nti ekiro ng’akomyewo balya, yamubuuza wa omwana gye yali n’amutegeeza nti kitaawe yabadde azze n’amutwala.
Balimibala yagasseeko nti kino kyamunyiiza n’ayongera okubuuza mukyala we omusajja bulijjo gw’agamba nti tamanyi gye yabulira ate gye yavudde okutwala omwana nga ye amukuumye emyaka ebiri takoze wadde eky’okumwebaza. Agamba nti baayomba ekiro kyonna era enkeera ensonga n’azitwala ku LC.
Agamba nti aba LC bwe baali ng’aabaagala okubivaako ye n’alemerako n’asalawo bagende ku Poliisi oluvannyuma lw’ennaku ssatu ng’alaba omukyala yamulimba.
Poliisi bwe yajja okubuuza Namuddu, yabakakasa nti kitaawe w’omwana gwe yayita Moses Nsubuga ow’e Bwaise yali amututte kyokka ne batamukkiririzaamu ne basalawo aggalirwe.
Omulambo gw’omwana nga guziikulwa.
Abatuuze ne poliisi baasalawo okugenda Namuddu gye yali alima ne basangayo enkumbi gye yaleka ku lubimbi ne balaba n’awagulumidde era olwaggyewo ku ttaka ne balaba omulambo nga gutandise okuvunda.
Namuddu yasabye ekisonyiwo kuba yakikola kutaasa bufumbo bwe so nga ne bba yali amaze ekiseera ng’amumugobya kyokka nga n’omusajja Moses Nsubuga nnyini ye baali baayawukana yaakafuna olubuto ng’akyali e Bwaise ng’okuva olwo taddangayo kumulabako.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn